CELEX: 62020CN0519
Language: el
Date: 2020-10-15 00:00:00
Title: Υπόθεση C-519/20: Αίτηση προδικαστικής αποφάσεως την οποία υπέβαλε το Amtsgericht Hannover (Γερμανία) στις 15 Οκτωβρίου 2020 — K

18.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/19
            
         
      Αίτηση προδικαστικής αποφάσεως την οποία υπέβαλε το Amtsgericht Hannover (Γερμανία) στις 15 Οκτωβρίου 2020 — K
      (Υπόθεση C-519/20)
      (2021/C 19/25)
      Γλώσσα διαδικασίας: η γερμανική
      
         Αιτούν δικαστήριο
      
      Amtsgericht Hannover
      
         Διάδικοι στην υπόθεση της κύριας δίκης
      
      
         Ενδιαφερόμενος και ασκών ένδικο βοήθημα: K
      
         Αιτούσα και έτερο μέρος της διαδικασίας: Landkreis Gifhorn
      
         Προδικαστικά ερωτήματα
      
      
                  1)
               
               
                  Έχει το δίκαιο της Ένωσης, ιδίως το άρθρο 18, παράγραφος 1 και παράγραφος 3, της οδηγίας 2008/115/ΕΚ (1), την έννοια ότι εθνικό δικαστήριο, το οποίο αποφασίζει για την κράτηση προς τον σκοπό της απομακρύνσεως, πρέπει σε κάθε συγκεκριμένη περίπτωση να ελέγχει τις προϋποθέσεις της ως άνω διατάξεως, ιδίως δε ότι η έκτακτη κατάσταση εξακολουθεί να διαρκεί, όταν ο εθνικός νομοθέτης, κατ’ εφαρμογήν του άρθρου 18, παράγραφος 1, έχει παρεκκλίνει στο εθνικό δίκαιο από τις προϋποθέσεις του άρθρου 16, παράγραφος 1;
               
            
                  2)
               
               
                  Έχει το δίκαιο της Ένωσης, ιδίως το άρθρο 16, παράγραφος 1, της οδηγίας 2008/115, την έννοια ότι αντίκειται σε εθνική ρύθμιση, η οποία επιτρέπει προσωρινώς έως την 1.7.2022 την παραμονή των υπό κράτηση προσώπων εν αναμονή απομακρύνσεως σε σωφρονιστικό κατάστημα, μολονότι υπάρχουν στο κράτος μέλος ειδικές εγκαταστάσεις κρατήσεως και καμία κατάσταση έκτακτης ανάγκης, κατά την έννοια του άρθρου 18, παράγραφος 1, της οδηγίας 2008/115, δεν το επιβάλλει επιτακτικά;
               
            
                  3)
               
               
                  Έχει το άρθρο 16, παράγραφος 1, της οδηγίας 2008/115 την έννοια ότι δεν υπάρχει «ειδική εγκατάσταση κράτησης» για την κράτηση των υπό κράτηση προσώπων εν αναμονή απομακρύνσεως εκ μόνου του λόγου ότι:
                  
                              —
                           
                           
                              η «ειδική εγκατάσταση κράτησης» υπάγεται έμμεσα στο ίδιο μέλος της κυβερνήσεως όπως οι εγκαταστάσεις κρατήσεως για κρατουμένους του κοινού ποινικού δικαίου, ήτοι στην υπουργό δικαιοσύνης,
                           
                        
                              —
                           
                           
                              η «ειδική εγκατάσταση κράτησης» είναι οργανωμένη ως τμήμα σωφρονιστικού καταστήματος και επομένως έχει μεν τη δική της διευθύντρια, πλην όμως υπάγεται συνολικά στη διεύθυνση του σωφρονιστικού καταστήματος ως ένα μεταξύ πολλών άλλων τμημάτων του σωφρονιστικού καταστήματος;
                           
                        
            
                  4)
               
               
                  Σε περίπτωση αρνητικής απαντήσεως στο τρίτο ερώτημα:
                  Έχει το άρθρο 16, παράγραφος 1, της οδηγίας 2008/115 την έννοια ότι υφίσταται παραμονή σε «ειδική εγκατάσταση κράτησης» για τα υπό κράτηση πρόσωπα εν αναμονή απομακρύνσεως, όταν ένα σωφρονιστικό κατάστημα διαμορφώνει ένα ειδικό τμήμα ως χώρο κρατήσεως των υπό κράτηση προσώπων εν αναμονή απομακρύνσεως, το δε τμήμα αυτό περιλαμβάνει ειδικό χώρο με τρία κτήρια εντός της περιφράξεως για τα υπό κράτηση πρόσωπα εν αναμονή απομακρύνσεως και ένα εκ των τριών αυτών κτηρίων προορίζεται προσωρινώς αποκλειστικά για κρατουμένους του κοινού ποινικού δικαίου, οι οποίοι εκτίουν στερητικές της ελευθερίας ποινές υποκαθιστώσες τη μη καταβληθείσα χρηματική ποινή ή στερητικές της ελευθερίας ποινές μικρής διαρκείας, ενώ παράλληλα στο σωφρονιστικό κατάστημα επιδεικνύεται μέριμνα για τον διαχωρισμό των κρατουμένων εν αναμονή απομακρύνσεως από τους κρατουμένους του κοινού ποινικού δικαίου, ειδικότερα κάθε οίκημα διαθέτει δικούς του διαμορφωμένους χώρους (δική του ιματιοθήκη, δικό του ιατρείο, δικό του χώρο αθλήσεως) και η αυλή/ο εξωτερικός χώρος είναι μεν ορατοί από όλα τα οικήματα, πλην όμως για κάθε οίκημα υπάρχει δικός του χώρος περιφραγμένος με μεταλλικό πλέγμα για τους κρατουμένους και τοιουτοτρόπως δεν υφίσταται απευθείας πρόσβαση μεταξύ των οικημάτων;
               
            
         (1)  Οδηγία 2008/115/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με τους κοινούς κανόνες και διαδικασίες στα κράτη μέλη για την επιστροφή των παρανόμως διαμενόντων υπηκόων τρίτων χωρών (ΕΕ 2008, L 348, σ. 98).